
PËR SHTYRJEN E AFATIT TË KRYERJES SË PROCEDURAVE TË PROKURIMIT PËR DREJTORINË E PËRGJITHSHME TË DOGANAVE, PËR DEGËN E DOGANËS KAPSHTICË DHE DEGËN E DOGANËS KORÇË, SI AUTORITETE KONTRAKTORE

Në mbështetje të nenit 100 të Kushtetutës dhe të nenit 75 të ligjit nr.9643, datë 20.11.2006 “Për prokurimin publik”, të ndryshuar, me propozimin e Ministrit të Financave, Këshilli i Ministrave

VENDOSI:

1. Lejimin e Drejtorisë së Përgjithshme të Doganave, degës së doganës Kapshticë dhe degës së doganës Korçë, si autoritete kontraktore, të përfundojnë procedurat e prokurimit për mallra e ndërtime me fondet e parashikuara në buxhetin e shtetit për vitin 2011, sipas aneksit 1, që i bashkëlidhet këtij vendimi, brenda datës 15 dhjetor 2011. 
Brenda këtij afati të përfshihen edhe lidhja e kontratave përkatëse dhe botimi i njoftimit të kontratës së nënshkruar në Buletinin e Njoftimeve Publike.
2. Ngarkohen Ministria e Financave, Agjencia e Prokurimit Publik, Drejtoria e Përgjithshme e Doganave dhe autoritetet në varësi të saj për zbatimin e këtij vendimi.
Ky  vendim hyn në fuqi menjëherë dhe botohet në Fletoren Zyrtare.
 
KRYEMINISTRI
Sali Berisha


ANEKSI 1

Drejtoria e Përgjithshme e Doganave
1. “Blerje licenca oracle dhe support” me fond limit 7 316 667 (shtatë milionë e treqind e gjashtëmbëdhjetë mijë e gjashtëqind e gjashtëdhjetë e shtatë) lekë pa TVSH.
2. “Skanera për kontroll bagazhesh” 13 736 667 (trembëdhjetë milionë e shtatëqind e tridhjetë e gjashtë mijë e gjashtëqind e gjashtëdhjetë e shtatë) lekë pa TVSH.
3. “Sistem vëzhgim-survejim me kamera në degët doganore” me fond limit 5 916 173 (pesë milionë e nëntëqind e gjashtëmbëdhjetë mijë e njëqind e shtatëdhjetë e tre) lekë pa TVSH.
Dega e doganës Kapshticë
1. Ndërtim pusi dhe furnizim me ujë, me fond 3 500 000 (tre milionë e pesëqind mijë) lekë me TVSH.
Dega e doganës Korçë
1. Ndërtim pusi dhe furnizim me ujë, me fond 2 500 000 (dy milionë e pesëqind mijë) lekë pa TVSH.
